R E L A C I O N

PËR 

PROJEKTLIGJIN “PËR RATIFIKIMIN E MARRËVESHJES FINANCIARE, NDËRMJET KËSHILLIT TË MINISTRAVE                               TË REPUBLIKËS SË SHQIPËRISË, PËRFAQËSUAR NGA MINISTRIA     E FINANCAVE, DHE ARTIGIANCASSA S.P.A., “PËR PROJEKTIN PILOT PËR KRIJIMIN DHE TESTIMIN E SIGURIMEVE TË BUTA        ME QËLLIM MBULIMIN E RREZIQEVE NË AGRIKULTURË””
Marrëveshja financiare, ndërmjet Këshillit të Ministrave të Republikës së Shqipërisë, përfaqësuar nga Ministria e Financave, dhe Artigiancassa S.p.A., “Për projektin pilot për krijimin dhe testimin e sigurimeve të buta me qëllim mbulimin e rreziqeve në agrikulturë”, është miratuar, në parim, me vendimin nr.361, datë 24.4.2013, të Këshillit të Ministrave, dhe është nënshkruar më       27 maj 2013.

Objektivi i përgjithshëm i projektit është përmirësimi i kushteve të jetës së popullsisë që merret me bujqësi nëpërmjet stabilizimit të të ardhurave familjare, që vijnë nga veprimtari bujqësore, edhe në rast ngjarjesh e fatkeqësish natyrore.
Në veçanti, qëllimi i ndërhyrjes është krijimi dhe eksperimentimi në nivel kombëtar i një sistemi sigurimesh bujqësore të lehtësuara. Për këtë qëllim, është e nevojshme ndërfutja e një mekanizmi, i cili, nëpërmjet ndihmave shtetërore, mund të kryejë transferimin e shpenzimit publik nga ex-post, i pasigurt në “an” dhe “quantum”, në ex-ante, i sigurt dhe i përcaktueshëm që më parë, me rrjedhojë transferimin e paqëndrueshmërisë së riskut në tregun e sigurimeve, i cili merr përsipër të likuidojë ngjarjet e mundshme të fatkeqësive natyrore brenda një kohe të shkurtër për të mundësuar kështu vazhdimësinë operative të sektorit të bujqësisë.

Duke pasur parasysh karakterin pilot të nismës, është zgjedhur sektori i vreshtarisë si segment pilot ku do të nisë eksperimentimi i sistemit të sigurimeve të lehtësuara.

Rezultatet që synon të arrijë projekti janë si vijon:

· Përcaktimi i kuadrit ligjor referues për stimujt sigurues  në bujqësi;

· Krijimi i një banke të dhënash dhe furnizimi i stacioneve meteorologjike;

· Krijimi i tregut të sigurimeve për lehtësime në bujqësi.

Ky projekt financohet në kuadër të protokollit dypalësh të bashkëpunimit për zhvillim 2010 - 2012, i nënshkruar në Tiranë, më 12 prill 2010, i cili parashikon një financim kredie ndihme në shumën 10 milionë euro për një program të modernizimit të sektorit të bujqësisë, që përfshin tri nisma:

1. Krijimin e një skeme sigurimi, në favor të ndërmarrjeve të vogla dhe të mesme bujqësore;

2. Mbështetjen për krijimin e Agjencisë së Pagesave të ministrisë përgjegjëse për bujqësinë;

3. Forcimin e zhvillimit të agrikulturës.

Për sa më sipër, ish-Ministria e Bujqësisë, Ushqimit dhe Mbrojtjes së Konsumatorit ka nënshkruar, më 12 dhjetor 2012, në Tiranë, marrëveshjet përkatëse të programit.

Shuma e financimit që akordohet nga qeveria italiane, nëpërmjet                   Artigiancassa S.p.A., si administrator, për llogari të Ministrisë së Ekonomisë dhe Financave të Republikës së Italisë, i Fondit Qarkullues për Bashkëpunimin dhe Zhvillimin, është 2 milionë euro, nëpërmjet një huaje të butë, sipas kushteve në vijim:

· Shuma:

2 000 000 (dy milionë) euro;

· Kohëzgjatja:       
26 (njëzet e gjashtë) vjet, duke përfshirë edhe periudhën pa pagesë principali prej 192 (njëqind e nëntëdhjetë e dy) muaj, duke filluar nga data e disbursimit të parë;

· Norma e interesit:
0.00%.

Autoritetet kompetente për zbatimin e kësaj marrëveshjeje janë Ministria e Financave dhe Ministria e Bujqësisë, Zhvillimit Rural dhe Administrimit të Ujërave.

Në zbatim të nenit 121 të Kushtetutës, ky projektligj i paraqitet Kuvendit për ratifikim.

